'n jaar soos 'n rodeo-bul op pad!
oOns beplan toe al van verlede jaar af ons een groot reis van 2018, onder die indruk dat dit al ons aandag dié jaar gaan opslurp. Ek meen, dit behels 'n roadtrip deur 'n paar wildvreemde lande, met al die schlep wat daarmee gepaard sal gaan: visums en nuwe paspoorte, navorsing, motorhuur, akkommodasie-besprekings, reise deur die lug en oor die water, volksvreemde kulture en tale om te absorbeer. Dit alles sou ons maande neem om rustig uit te sorteer en ons program sou tjok-'n-blok vol wees totdat ons in Mei vertrek ...
Hoe verkeerd kon ons nie wees nie!
Meteens het ander dinge rondom en mét ons begin gebeur, op allerlei gebiede sodat ons amper paniekerig begin word het - gaan ons alles bymekaar hou, gaan ons elke dingetjie wat gedoen en beplan moet word, reg kry? Is ons opgewasse vir al die uitdagings?
Want, op die huisfront is daar soggens stap en mediteer, kitaarlesse en gastekamerverhuring, skryfwerk en skoonmaak, familie- en taalfeeste, kuierkinders en binnelandse vlugte, admin en foto's neem ... wanneer maak ons kos of verf ek my toonnaels?
Daar is meteens 'n boek wat in Augustus gepubliseer gaan word, 'n tweede wat klaar is en afgerond moet word. Laasgenoemde word nou met 'n kopluiskammetjie deursoek terwyl eersgenoemde nou deur sy fases moet gaan tot en met D-dag.
Ons moes drastiese kopskuiwe maak. Ons moes salige gedagtes van luilekker reise en rus en vree tuis vir eers agter ons laat. Heerlike kalm dae van artikels skryf en smiddags 'n lekker movie lê en kyk is dié jaar nie 'n opsie nie.
Want, op ons agenda sal dié jaar items ingeskryf word soos reklame maak, publisiteit verkry, bekendstellings bywoon, sosiale media aanwend, op hoogte bly, rondry, eintlik sommer net alles in ons vermoë doen om met die hulp van ons uitgewer die boekprojek suksesvol te maak - ons het geen ander keuse as om 2018 soos 'n Amerikaanse rodeo-bul te ry en te hoop ons bly bo nie!
Saans sit ons alreeds soms effens uitgebrand op die Gecko Lounge met die ondergaande son in die Weste en grinnik saggies oor dit wat die Heelal vir ons as verrassings op die lewensprogram gesit het.
"Hemel, Liefie, en jy het gedink jy kom in Suid-Afrika aftree?!"kan ek dan nie help om te spot nie.
En dan lag ons die skemerte in.